Arnstad seiler forbi som arvtager i Senterpartiet
Sp-nestlederen Ola Borten Moe var inntil for en uke siden sett på som kronprinsen i partiet. Men på Infacts måling for VG er han altså forbigått av den ferske samferdselsministeren, som forrige uke gjorde comeback etter syv år utenfor rikspolitikken. På spørsmål om hvem som bør bli Sps neste leder, svarer 19 prosent av de spurte Borten Moe. Men 27 prosent sier at de ønsker Marit Arnstad som Sps neste leder. Seks prosent vil ha nestleder Trygve Slagsvold Vedum som ny Sp-leder, mens 45 prosent sier de ikke vet.Også blant Sps egne velgere står Arnstad sterkest: 34 prosent mener hun bør bli den neste Sp-lederen, mot 29 prosent for Borten Moe. Arnstad har så langt avvist at hun er aktuell som Sp-leder etter Navarsete, og uttalte i forrige uke til VG: - Jeg har ingen ambisjoner om å bli leder i Sp. Arnstad har ikke ønsket å kommentere VGs tall. Men Sp-leder Liv Signe Navarsete, svarer følgende på spørsmål om hun tror Arnstad kan bli en fremtidig leder av Sp: - Marit har de egenskapene som gjør at hun er i stand til å bli både leder og annet for Sp, sier Navarsete, og utfyller: - Marit har hatt muligheten til å bli leder før. Men hva hun ønsker for fremtiden, er det bare hun som kan si noe om.I motsetning til partilederen, tror Ola Borten Moe på Arnstads utsagn om at hun ikke ønsker å bli partileder. - Jeg har ingen grunn til ikke å tro på henne når hun sier det, sier Borten Moe til VG. Han avfeier at han ser på Arnstad som en trussel til å bli ny Sp-leder. - Ønsker du å bli leder i Sp? - Det får vi se, hvis og når det blir aktuelt. Det er ingen lederdebatt i Sp. Så det får vi ta når det dukker opp, sier Borten Moe. Sp-nestlederens popularitet har nå også svekket seg sammenlignet med Navarsete.I InFacts måling for VG, svarer 20 prosent Liv Signe Navarsete på spørsmål om hvem som er best egnet til å lede Sp nå. 18 prosent svarer at Arnstad er best egnet til å lede Sp, mens 14 prosent mener Borten Moe. Også blant Sps egne velgere står Navarsete nå sterkest: 47 prosent mener hun er best egnet til å lede Sp nå, mot 15 og 11 prosent for henholdsvis Arnstad og Borten Moe. Det viser at Navarsete har økt sin popularitet, sammenlignet da hun ble gjenvalgt som leder i Sp i mars 2011. I en måling InFact gjorde for VG da, svarte en av fem at de foretrakk Navarsete som Sp-leder. Dobbelt så mange mente den gang at Borten Moe var bedre egnet til å lede Sp enn partilederen.
Kort tid etter comebacket har Marit Arnstad seilt forbi Ola Borten Moe som folkets favoritt som ny Sp-leder.